UNI: Univerzitetni študijski program (UNI) je namenjen predvsem študentom, ki želijo nadaljevati študij na magistrski in doktorski bolonjski stopnji. Daje poudarek močnim temeljnim znanjem in vrhunski strokovnosti. Nanj se lahko vpišejo tisti, ki so končali splošno (gimnazijsko) maturo ali tisti, ki so končali poklicno maturo z dodatnim 5. predmetom. S prvo bolonjsko stopnjo (3 ali 4 leta) si pridobiš stopnjo izobrazbe 6/2, z drugo bolonjsko stopnjo pa pridobiš 7. stopnjo izobrazbe (+ 2 ali 1 leto) in naziv magister stroke.
VS: Visokošolski strokovni študijski program (VS) daje poudarek praktičnim uporabnim znanjem in strokovnosti ter je bolj kot ne namenjen takojšnji zaposljivosti diplomantov. Nanj se lahko vpišejo tisti, ki so končali splošno (gimnazijsko) maturo; tisti, ki so končali poklicno maturo; tisti, ki so opravili zaključni izpit v štiriletnem srednješolskem programu. S prvo bolonjsko stopnjo (večinoma 3, včasih 4 leta) si pridobiš stopnjo izobrazbe 6/2.